Hlina, Alojz, poslanec NR SR (2024-06-26):
Vážený pán predsedajúci, vážené kolegyne, kolegovia, k tomuto chcem niečo uviesť a chcem uviesť dosť zásadné informácie aj z pohľadu, ak teda hovorím o nejakých strategických zámeroch, stratégia Sociálnej poisťovne je naozaj dôležitá, aby bolo z čoho vyplácať. Jednak je dôležité, že skade do nej tie zdroje prichádzajú a potom je aj dôležité, že kto ich riadi, tie zdroje, a spôsob. A tu chcem a považujem to aj za moju morálnu povinnosť upozorniť na niektoré skutočnosti, ja som už čiastočne na ne upozorňoval a chcem aj poprosiť pána predsedajúceho, aby mi to umožnil. Zásadné skutočnosti, ktoré hovoria, že pri strategických zámeroch sociálnych, Sociálnej poisťovne nemusíme byť až tak kľudní v tom, že teda bude to všetko v poriadku, lebo nemám ja predstavu, že sme zverili tie prostriedky do rúk kompetentných a do rúk, ktorí by teda dávali nejaký, že záruku toho, že to bude v poriadku. Existovala v Bratislave organizovaná skupina ľudí, ktorá okrádala dôchodcov. Viete, ako ich okrádala? Cez kataster si zistili rodné čísla, hľadali starších ľudí a zisťovali, keď sú v zahraničí. Keď na takého prišli, tak povyrábali všelijaké kúpnopredajné zmluvy, neviem čo, spomeniem jeden prípad pani Drozdíkovej, ulica a pozemok pri Slavíne, to znamená najdrahší pozemok v zásade, aký kedy existuje v Bratislave, tá pani bola jeho majiteľka, umierala, umierala v New Yorku na lôžku a údajne predala ten svoj pozemok, sprostredkovane sa dostal viete ku komu? Ku Aghovi. Ku Aghovi sa dostal ten pozemok. Ten Agh potom ten pozemok previedol, mám pocit, na Kašiara. Ďalšie meno v príbehu organizovanej skupiny. Spomeniem iný prípad, to je veľký dom niekde na Žižkovej, to je tu pod hradom, pani staršia, žila v Austrálii. Chúďa sa dozvedela, že predala dom. Komu, alebo cez koho? Agh. Agh to previedol, mám pocit, to založil Harvanovi a jeho manželke. A teraz aký to dáva súvis so strategickými zámermi Sociálnej poisťovne? Celá táto skupina ľudí, Agh, Kašiar, Harvan, mimochodom odsúdený na 25 rokov za násilnú trestnú činnosť, a jeho manželka z Holandska sa stretli viete kde? V Klepáči. To bol ďalší pokus o podvod okradnúť terajš devä... terajšom, teraz má 95 rokov, pána Sedlára. Organizovaný spôsob ho okradnúť o lukratívnu nehnuteľnosť v bratislavskom lesoparku. Všetci títo ľudia, ktorých som menoval, sa stretli aj v Klepáči aj s pánom Tariškom. Aj pán Tariška. Vyjadrujem vážne znepokojenie nad nomináciou za generálneho riaditeľa pána Tarišku vzhľadom na tieto okolnosti. Už som to avizoval, neurobilo sa nič. Už som to avizoval pánovi Erikovi Tomášovi, neurobilo sa nič. Ja si dovolím tvrdiť, že na Slovensku z päť a pol milióna ľudí vieme nájsť človeka, ktorý nefiguroval v určitom kontexte s týmito ľuďmi v rámci toho združenia Klepáč, ktorí organizovaným spôsobom okrádali starých ľudí. Organizovaným spôsobom. A to som len spomenul prípady, o ktorých vieme. Predpokladám, že sú ešte prípady, o ktorých nevieme. Pán Tariška prišiel do toho združenia, po dvoch týždňoch, čo bol v tom združení, dal návrh na valnej hromade, ak sa nemýlim, myslím, dva alebo tri, že treba odvolať hlavnú, teraz neviem, ekonómku. Po dvoch týždňoch ste vedeli po vstupe do toho združenia, nešlo o to, išlo o to vytvoriť na valnej hromade nejaký presun hlasov, pripraviť o majetok 95-ročného pána. To neni tieň podozrenia, to sú fakty. To sú fakty, ktoré vám tu teraz hovorím. To, kde figuroval a v akých okolnostiach figuroval, a ten človek je riaditeľom Sociálnej poisťovne. A tu nám bude predkladať návrh o strategických zámeroch. Tak sa teda pýtam, pán predsedajúci, čo je strategickým zámerom Sociálnej poisťovne? Lebo tie peniaze, ktoré vy ste narozdávali, nevyrobíme. A ešte keď ich zveríte takýmto ľuďom, tak mám obavu, a môžem mať obavu a deklarujem tú obavu. A pýtam sa, nenašiel sa iný generálny riaditeľ Sociálnej poisťovne? Upozorňoval som na to pána Erika Tomáša. Napriek tomu si tu zase sadnete. A budem na to upozorňovať, lebo tie okolnosti sú nechutné, nechutné ako len nechutné môže toto byť. Ľudia typu Agh, ten Harvan, počkajte, mi vypadlo to meno, Kašiar a všetci títo ľudia v združení, v združení Klepáč. (Reakcia navrhovateľa.) Nie, nie, nemusíte mi nič pripomínať, vy mi len vysvetlite, kto vás tam nominoval, ako ste sa tam odišli, ako ste tam prišli, ako ste už po dvoch týždňoch vedeli, že treba niekoho na valnej hromade odvolať, ako ste sprostredkovali poistnú zmluvu a kto do nej dopisoval, do tej poistnej zmluvy. Viete, že to sú tak nechutné veci, že by sa slušnému človeku z toho chcelo grcať. A vy sa tu posadíte do parlamentu a budeme mi tu ešte niečo rozprávať. Nech sa páči, prihláste sa do rozpravy, rozprávajte mi, čo treba. Ja len na to upozorňujem, považujem to za povinnosť moju na to upozorniť. A upozorňujem znova ministra, znova upozorňujem ministra, že či s touto nomináciou to skutočne myslí vážne. Lebo ja sa s ňou neviem zmieriť. Neviem sa zmieriť s tým, že dôchodky spravuje človek, ktorý, pri ktorom je takýto tieň podozrenia. Že ak chcete rozprávať o strategických zámeroch, tak rozprávajme s ľuďmi, ktorí o strategických zámeroch Sociálnej poisťovne niečo vedia, ale v kontexte toho, že tu je na to, aby platila dôchodky. A nie na to, že niekde niekedy niekde človek bol. Hej, niekde niekedy človek bol. A za to treba brať zodpovednosť. Keď človek niekde niekedy bol, za to treba brať zodpovednosť. Ale zdá sa, že SMER posväcuje ľudí s takouto históriou a javí sa mu to ako úplne v poriadku, že to bude, títo ľudia s týmto kontextom budú tí najkompetentnejší riadiť peniaze v Sociálnej poisťovni. Ďakujem pekne.